Γνωμοδότηση της Επιτροπής των Περιφερειών για:

- την "Πρόταση απόφασης του ΕΚ και του Συμβουλίου περί τροποποίησης της απόφασης αριθ. 821/2000/ΕΚ του Συμβουλίου, της 20ής Δεκεμβρίου 2000, για την εφαρμογή προγράμματος για την ενθάρρυνση της ανάπτυξης, της διανομής και της προώθησης των ευρωπαϊκών οπτικοακουστικών έργων (Media Plus - Ανάπτυξη, διανομή και προώθηση)" και

- την "Πρόταση απόφασης του ΕΚ και του Συμβουλίου περί τροποποίησης της απόφασης αριθ. 163/2001/ΕΚ του Ευρωπαϊκού Κοινοβουλίου και του Συμβουλίου, της 19ης Ιανουαρίου 2001, περί της εφαρμογής προγράμματος κατάρτισης για τους επαγγελματίες της ευρωπαϊκής βιομηχανίας οπτικοακουστικών προγραμμάτων (Media-Κατάρτιση) (2001-2005)"

(2004/C 23/06)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την πρόταση απόφασης του ΕΚ και του Συμβουλίου περί τροποποίησης της απόφασης 2000/821/ΕΚ του Συμβουλίου, της 20ής Δεκεμβρίου 2000, για την εφαρμογή προγράμματος για την ενθάρρυνση της ανάπτυξης, της διανομής και της προώθησης των ευρωπαϊκών οπτικοακουστικών έργων (Media Plus - Ανάπτυξη, διανομή και προώθηση) (COM(2003) 191 τελικό - 2003/0067 (COD))·

έχοντας υπόψη την πρόταση απόφασης του Ευρωπαϊκού Κοινοβουλίου και του Συμβουλίου, της 19ης Ιανουαρίου 2001, περί της εφαρμογής προγράμματος κατάρτισης για τους επαγγελματίες της ευρωπαϊκής βιομηχανίας οπτικοακουστικών προγραμμάτων (Media-Κατάρτιση) (2001-2005) (COM(2003) 188 τελικό - 2003/0064 (COD))·

έχοντας υπόψη την απόφαση του Συμβουλίου της 5ης Μαΐου 2003 να ζητήσει τη γνωμοδότηση της ΕΤΠ για το εν λόγω θέμα, σύμφωνα με το άρθρο 265, πρώτη παράγραφος, και το άρθρο 150 της Συνθήκης περί ιδρύσεως της Ευρωπαϊκής Κοινότητας,

έχοντας υπόψη την απόφαση του Προεδρείου της στις 23 Ιανουαρίου 2003 να αναθέσει την κατάρτιση του σχεδίου αυτής της γνωμοδότησης στην επιτροπή "Πολιτισμός και Παιδεία"·

έχοντας υπόψη το σχέδιο γνωμοδότησής της (CdR 166/2003 rev.) που υιοθετήθηκε στις 11 Ιουλίου 2003 από την επιτροπή "Πολιτισμός και Παιδεία" με βάση την εισηγητική έκθεση της κ. Susie Kemp, Μέλους του δημοτικού συμβουλίου του West Berkshire (UK/EPP)·

Εκτιμώντας:

1) ότι το Συμβούλιο και το Ευρωπαϊκό Κοινοβούλιο με την απόφαση αριθ. 163/2001/ΕΚ, θέσπισαν το πρόγραμμα Media-Κατάρτιση, ένα πρόγραμμα κατάρτισης για τους επαγγελματίες της ευρωπαϊκής βιομηχανίας οπτικοακουστικών προγραμμάτων, με περίοδο ισχύος από την 1η Ιανουαρίου 2001 μέχρι την 31η Δεκεμβρίου 2005,

2) ότι το Συμβούλιο με την απόφαση αριθ. 821/2000/ΕΚ του Συμβουλίου θέσπισε το πρόγραμμα Media Plus, ένα πρόγραμμα για την ενθάρρυνση της ανάπτυξης, της διανομής και της προώθησης των ευρωπαϊκών οπτικοακουστικών έργων, με περίοδο ισχύος από την 1η Ιανουαρίου 2001 μέχρι την 31η Δεκεμβρίου 2005,

3) ότι είναι ουσιώδους σημασίας η συνέχιση της κοινοτικής πολιτικής για την υποστήριξη του ευρωπαϊκού οπτικοακουστικού τομέα, ενόψει των στόχων που επιδιώκει η Κοινότητα, βάσει του άρθρου 150 της Συνθήκης,

υιοθέτησε κατά την 51η σύνοδο ολομέλειάς της, στις 9 Οκτωβρίου 2003, την ακόλουθη γνωμοδότηση.

1. Οι απόψεις της Επιτροπής των Περιφερειών

Η Επιτροπή των Περιφερειών

1.1. επιδοκιμάζει την παράταση ισχύος για ένα ακόμη έτος των προγραμμάτων Media Plus και Media - Κατάρτιση, ενόψει της θέσπισης νέων προγραμμάτων από το 2007,

1.2. συμμερίζεται την άποψη της Επιτροπής ότι, λόγω της διεύρυνσης, σημαντικός αριθμός στοιχείων θα επιβάλλουν αλλαγές στην κοινοτική δράση στον οπτικοακουστικό τομέα και ότι τα μελλοντικά προγράμματα πρέπει να προσαρμοσθούν ανάλογα για να λάβουν υπόψη τους αυτές τις αλλαγές. Είναι ζωτικής σημασίας να μην απολεσθεί η δυναμική αυτών των προγραμμάτων,

1.3. αναγνωρίζει ότι η ευρωπαϊκή κινηματογραφική βιομηχανία παραμένει μειονοτική και η ανάληψη δράσης, μέσω των προγραμμάτων Media Plus και Media - Κατάρτιση, είναι ζωτικής σημασίας. Υπάρχει διαρκής ανάγκη για τις ευρωπαϊκές βιομηχανίες κινηματογράφου, τηλεόρασης και πολυμέσων να καταστούν περισσότερο ανταγωνιστικές, και να δημιουργηθεί ένα ευνοϊκότερο περιβάλλον, προκειμένου να αντιμετωπισθεί ο αυξανόμενος παγκόσμιος ανταγωνισμός. Ο κατακερματισμός της ευρωπαϊκής κινηματογραφικής βιομηχανίας αποτελεί αδυναμία, η οποία πρέπει να ξεπερασθεί μέσω σημαντικότερων πρωτοβουλιών διαδικτύωσης και συνεργασίας μεταξύ των εμπλεκόμενων στην οπτικοακουστική βιομηχανία,

1.4. αναγνωρίζει το ισχυρό δυναμικό ανάπτυξης που εντοπίσθηκε στο πρόγραμμα Media Plus και τη δυνατότητα δημιουργίας περισσοτέρων από 300.000 θέσεων εργασίας υψηλής εξειδίκευσης στην οπτικοακουστική βιομηχανία. Προσδοκάται ότι αυτός ο αριθμός θα αυξηθεί με την παράταση ισχύος των προγραμμάτων Media, καθώς ένα από τα σημαντικότερα καθήκοντα αυτών των προγραμμάτων είναι να διασφαλίσουν ότι υπάρχει επαρκής αριθμός εξειδικευμένων εργαζομένων για την κάλυψη των νέων θέσεων απασχόλησης εντός αυτής της έντονα δυναμικής και δημιουργικής δραστηριότητας παροχής υπηρεσιών,

1.5. αναγνωρίζει το δυναμικό των προγραμμάτων Media να προωθούν τη μεγαλύτερη κατανόηση της πολιτιστικής ποικιλομορφίας στο εσωτερικό των κρατών μελών και περιφερειών της ΕΕ, η οποία θα καταστεί ακόμη μεγαλύτερη με τη διεύρυνση της Ευρώπη. Επιπλέον, η ΕΤΠ αναγνωρίζει το σημαντικό δυναμικό για την προώθηση της γλωσσικής πολυμορφίας, κυρίως όσον αφορά τις μειονοτικές γλώσσες,

1.6. συμφωνεί με το διαρκή στόχο του Media Plus για την ενίσχυση του δυναμικού χωρών ή περιφερειών με περιορισμένες δυνατότητες οπτικοακουστικών παραγωγών και/ή περιορισμένο γεωγραφικό ή γλωσσικό πεδίο, και αναγνωρίζει τη συνεχιζόμενη σπουδαιότητα αυτού του στόχου στο πλαίσιο των παρατεινόμενων προγραμμάτων,

1.7. αναγνωρίζει και επιδοκιμάζει τις δυνατότητες που προσφέρει το πρόγραμμα Media Plus για άμεση ανταπόκριση στην ιλιγγιώδη ταχύτητα με την οποία επέρχονται οι τεχνολογικές μεταβολές, κυρίως στους τομείς οπτικοακουστικών μέσων και επικοινωνίας,

1.8. επιδοκιμάζει τη συνεχιζόμενη δέσμευση των προγραμμάτων Media έναντι της δια βίου μάθησης και της πανευρωπαϊκής επαγγελματικής κατάρτισης. Η παράταση ισχύος των προγραμμάτων θα συνεχίσει να επιτρέπει την κατάρτιση και εξειδίκευση των εργαζόμενων στις βιομηχανίες οπτικοακουστικών μέσων και επικοινωνίας,

1.9. φρονεί ότι εξακολουθεί να υφίσταται η ανάγκη για καλύτερη διάδοση πληροφοριών σχετικά με τα προγράμματα Media Plus και Media - Κατάρτιση και ζητεί επειγόντως από την Επιτροπή να εξετάσει τρόπους για την ενίσχυση των γραφείων του Media και την αύξηση του αριθμού τους. Οι τοπικές αρχές μπορούν να συμμετάσχουν ενεργά από την άποψη αυτή, διαθέτοντας δημοτικά κτίρια, όπως είναι οι βιβλιοθήκες και τα κοινοτικά κέντρα,

1.10. επιδοκιμάζει την αύξηση των πιστώσεων για το πρόγραμμα Media Plus, αλλά εκφράζει τις ανησυχίες της για τη χαμηλότερη αναλογική αύξηση των κονδυλίων για το πρόγραμμα Media - Κατάρτιση

1.11. επιδοκιμάζει την επικείμενη αξιολόγηση των δύο τρεχόντων προγραμμάτων και αναμένει να λάβει γνώση των αποτελεσμάτων της. Η ΕΤΠ θα ενδιαφερθεί ιδιαίτερα για τα επιτεύγματα των προγραμμάτων όσον αφορά τη διασφάλιση σημαντικού αριθμού θέσεων εργασίας, γεγονός που θα αποδεικνύει την επίτευξη πολύ μεγαλύτερης κατανόησης της πολιτιστικής ποικιλομορφίας, καθώς και την ενίσχυση των μειονοτικών γλωσσών.

2. Οι συστάσεις της Επιτροπής των Περιφερειών

Η Επιτροπή των Περιφερειών

2.1. υπογραμμίζει ότι το παρατεινόμενο πρόγραμμα Media Plus πρέπει να αποδίδει μεγαλύτερη έμφαση στη διάδοση πληροφοριών με σκοπό τόσο την προσέλκυση νέων πρωτοβουλιών όσο και τη δημοσιοποίηση των σχεδίων που τελούν υπό εκτέλεση,

2.2. επισημαίνει την ανάγκη για τα γραφεία του Media να συνεχίσουν να αναπτύσσονται και να πολλαπλασιάζονται σε όλη την ΕΕ. Χρειάζεται να δοθεί μεγαλύτερη έμφαση στη συνεργασία μεταξύ των γραφείων του Media και των τοπικών και περιφερειακών αρχών, προκειμένου να διασφαλισθεί ότι οι τοπικές και περιφερειακές αρχές είναι καλά ενημερωμένες για τις δυνατότητες που προσφέρουν τα προγράμματα Media,

2.3. υπογραμμίζει ότι εξακολουθεί να υφίσταται ανάγκη για μεγαλύτερη συμμετοχή των τοπικών και περιφερειακών αρχών, οι οποίες μπορούν να παροτρύνουν τους διαφόρους κλάδους της οπτικοακουστικής βιομηχανίας για περισσότερη συνεργασία. Πρέπει να προωθηθούν περιφερειακές κοινοπραξίες, απαρτιζόμενες από εκείνους που εμπλέκονται στην κατάρτιση, τη χρηματοδότηση, την παραγωγή και τη διανομή που έχουν σχέση με την εν λόγω βιομηχανία. Οι βιβλιοθήκες, τα κοινοτικά κέντρα και άλλα δημοτικά κτίρια προσφέρουν δυνατότητες αυξημένης ευαισθητοποίησης και παροχής δημόσιας πρόσβασης σε παλαιό και νέο οπτικοακουστικό υλικό. Η ΕΤΠ συνεχίζει να ζητεί να εξετασθεί το ενδεχόμενο χρηματοδότησης, στα πλαίσια του προγράμματος Media Plus, ΤΠ στα δημόσια κτίρια, προκειμένου να διευκολυνθεί ο ανωτέρω στόχος, και προτείνει στο νέο πρόγραμμα του 2007 να μελετηθούν σχετικά πρότυπα σχέδια,

2.4. ζητεί την περαιτέρω ανάπτυξη της ιστοσελίδας του Media Plus. Η ΕΤΠ αποδίδει εκ νέου έμφαση στις δυνατότητες που θα μπορούσε να προσφέρει η ιστοσελίδα του Media Plus, ειδικότερα όσον αφορά τη διάδοση πληροφοριών στη διευρυμένη ΕΕ. Η ιστοσελίδα οφείλει να προωθεί το δίκτυο των ευρωπαϊκών σχολών κινηματογράφου και τηλεόρασης, μαζί με πληροφορίες για κατάρτιση και άλλες δυνατότητες,

2.5. συνεχίζει να υποστηρίζει το αίτημα για τυποποίηση των επαγγελματικών ειδικοτήτων σε όλη την ΕΕ και ελπίζει ότι τα νέα προγράμματα Media, που θα αρχίσουν να ισχύουν από το 2007, θα περιλαμβάνουν μέτρα προς αυτή την κατεύθυνση,

2.6. επισημαίνει ότι, με το πρόγραμμα Media - Κατάρτιση, θα επιτευχθεί η περαιτέρω ανάπτυξη και προώθηση των προγραμμάτων κατάρτισης σε όλη την ΕΕ, από κοινού με την περαιτέρω ανάπτυξη των φορέων και πρωτοβουλιών κατάρτισης σε όλη την ΕΕ. Η ΕΤΠ αναγνωρίζει ότι αυτό μπορεί να συνεχισθεί μέσω της παράτασης ισχύος του προγράμματος, αλλά ελπίζει ότι το νέο πρόγραμμα του 2007 θα περιλαμβάνει βελτιωμένα μέτρα για να υπάρξουν περισσότεροι εκπαιδευτές στην ΕΕ,

2.7. ζητεί τα προγράμματα Media Plus και Media - Κατάρτιση να συνεχίσουν, σύμφωνα με τη βασική αρχή της ισότητας των ευκαιριών, να ενθαρρύνουν κάθε πρωτοβουλία που αποσκοπεί στην καλύτερη ισορροπία μεταξύ των δύο φύλων,

2.8. συνιστά ο σχεδιασμός οπτικοακουστικού υλικού στο πλαίσιο των προγραμμάτων Media Plus και Media - Κατάρτιση να λαμβάνει ιδιαίτερα υπόψη τα άτομα με ειδικές ανάγκες.

Βρυξέλλες, 9 Οκτωβρίου 2003.

Ο Πρόεδρος

της Επιτροπής των Περιφερειών

Albert Bore